再和寄子瞻聞得湖州
作者：黄庭堅
朝代：宋

paragraphs: 天下無相知，得一已當半。
桃僵李爲仆，芝焚蕙增歎。
佳人在江湖，照影自娛玩。
一朝入漢宮，掃除備冗散。
何如終流落，長作朝雲伴。
相思欲面論，坐起雞五旦。
身慚尸廩祿，有罪未見案。
公文雄萬夫，皦皦不自亂。
臧穀皆亡羊，要以道湔盥。
傳聲向東南，王事不可緩。
春波下數州，快若七札貫。
椎鼓張風帆，相見激衰懦。
空文不傳心，千古付煨炭。
安得垂天雲，飛就吳興館。
魚饜柳絮肥，筍煮溪沙暖。
解歌使君詞，樽前有三粲。